《生日自祝》
金朝·王若虚

空囊无一钱，羸躯兼百疾。况味何萧条，生意浑欲失。

清晨问喧呼，亲旧作生日。我初未免俗，随分略脩饰。

举觞聊自祝，醉语尽情实。神仙恐无从，富贵安可必。

脩短卒同归，何足喜与戚。一祈粗康强，二愿早闲适。

衣食无大望，但要了晨夕。万事不我撄，一心常自得。

优游终吾身，志愿从此毕。

作者简介：（1174—1243）金藁城人，字从之，号慵夫。章宗永安二年经义进士。调鄜州录事，历著作佐郎、平凉府判官，累官翰林直学士。金亡北归。论诗文主张辞达理顺，反对险怪雕琢。有《慵夫集》、《滹南遗老集》。